৭.৪. সংস্কৃতির পৃষ্ঠপোষক: সংস্কৃতির পৃষ্ঠপোষকতায়ও আল্লামা সুলতান যওক নদভী এর যথেষ্ট অবদান রয়েছে। পটিয়া-বাবুনগর শিক্ষকতার সময়ে তিনি ছাত্রদেরকে এ ব্যাপারে উৎসাহ দিতেন। আর বর্তমানে তার প্রতিষ্ঠিত জামেয়া দারুল মা‘আরিফে তো ‘আন-নাদী আস-সাক্বাফী আল-ইসলামী’ নামক একটি সাংস্কৃতিক ফোরাম রয়েছে যা প্রতিষ্ঠানের প্রাণস্পন্দন হিসেবে বিবেচিত হয়। এ সংগঠন কর্তৃক পরিচালিত তৎপরতাগুলো এতই গ্রহণযোগ্যতা লাভ করেছে যে, বিভিন্ন প্রতিষ্ঠান এর আলোকে সাংস্কৃতিক ফোরাম তৈরি করেছে।